Njálumót verður haldið í Þórbergssetri á Hala í Suðursveit í kvöld . Tveir góðkunningjar og Njáluaðdáendur , Bjarni E. Sigurðsson á Torfastöðum og Fjölnir Torfason frá Hala ætla að leiða saman hesta sína og fjalla um Njálu svo og tengingar Skaftfellinga við Njálu . Bjarni hefur í farteskinu myndir listakonunnar Þórhildar Jónsdóttur , frá Lambey , en hún hefur teiknað myndir af helstu sögupersónum Njálu . Þar birtast í fyrsta skipti myndir sem eiga að sýna persónuleika og ímynd þessarra þekktu persóna í sögu og bókmenntum íslensku þjóðarinnar og er það án efa mjög forvitnilegt . Bjarni hefur verið með erindi um Njálu víða að undanförnu og hafa myndirnar vakið umræður og eftirtekt . Njálumót er liður í því að gera hlut fornbókmennta stærri í heimi nútímamanna svo og í menningarferðaþjónustu á Íslandi . Það er því ekki úr vegi að taka upp á ný Njáluumræður á Hala og halda umræðunum af baðstofuloftinu áfram , þar sem ,, Njáll var vitur en samt heimskur að láta brenna sig inni , Skarphéðinn fimur og mikill kappi en ósvífinn , Kári stórkostlega snjall , Hallgerður óþokki , Gunnar óskiljanlega heimskur að snúa aftur og Flosi svalur en góður í raun , ” svo vitnað sé lauslega í Suðursveitarbækur Þórbergs .